แมนูไลฟ์สวนกระแสหุ้นสวิงปันผลอีก40สต.
กองทุนแมนูไลฟ์ สเตร็งค์ อิควิตี้ จ่ายปันผลอีก 40 สตางค์ หลังมี.ค.เพิ่งจ่าย 1.25 บาท มองหุ้นไทยยังแกร่ง
18 มิ.ย. 2555

กองทุนแมนูไลฟ์ สเตร็งค์ อิควิตี้ จ่ายปันผลอีก 40 สตางค์ หลังมี.ค.เพิ่งจ่าย 1.25 บาท มองหุ้นไทยยังแกร่ง
นายต่อ อินทวิวัฒน์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) แมนูไลฟ์ (ประเทศไทย) กล่าวว่า บริษัทจะจ่ายเงินปันผลของกองทุนเปิด แมนูไลฟ์ สเตร็งค์ อิควิตี้ ปันผล (MS-EQ DIV) ให้แก่ผู้ถือหน่วยลงทุนอีก 0.40 บาทต่อหน่วย โดยกำหนดวันปิดสมุดทะเบียนเพื่อสิทธิในการรับเงินปันผลวันที่ 15 มิ.ย.2555 และจ่ายเงินในวันที่ 22 มิ.ย.2555 หลังจากเพิ่งจ่ายปันผลไป 1.25 บาทต่อหน่วยเมื่อเดือนมี.ค.ที่ผ่านมา รวมครึ่งปีนี้จ่ายทั้งสิ้น 1.65 บาทต่อหน่วย 
“แม้ว่าในเดือนพ.ค.ที่ผ่านมาดัชนีหุ้นจะปรับตัวลดลงกว่า 100 จุด แต่ด้วยแนวทางการบริหารกองทุนและหลักการคัดเลือกหุ้นตามวิธีการของแมนูไลฟ์ ทำให้กองทุนยังมีผลตอบแทนที่ดีและสามารถจ่ายเงินปันผลให้แก่ผู้ถือหน่วยลงทุนได้เป็นรายไตรมาส เพื่อให้ผู้ลงทุนมีโอกาสรับผลตอบแทนจากการลงทุนอย่างสม่ำเสมอ”นายต่อ กล่าว 
ทั้งนี้ การจ่ายเงินปันผลในครั้งนี้นับเป็นครั้งที่ 9 นับตั้งแต่จัดตั้งกองทุนเมื่อวันที่  28 ส.ค.2552 ซึ่งกองทุนจ่ายเงินปันผลรวมแล้วทั้งสิ้น 6.60 บาทต่อหน่วย คิดเป็นอัตราปันผลตอบแทนถึง 66.00% โดย ณ 15 มิ.ย.2555 ราคาหน่วยลงทุนอยู่ที่ 10.3776 บาทต่อหน่วย 
อย่างไรก็ตามบริษัทยังมีมุมมองในเชิงบวกต่อตลาดหุ้นไทย ดังนั้นหากราคาหุ้นปรับตัวลดลงจากแรงเทขายที่เกิดจากความตื่นตระหนกของนักลงทุนน่าจะเป็นโอกาสในการทยอยเพิ่มสัดส่วนการลงทุนในหุ้น